CELEX: E2022P0003
Language: el
Date: 2022-01-28 00:00:00
Title: Προσφυγή που ασκήθηκε στις 28 Ιανουαρίου 2022 από την Εποπτεύουσα Αρχή της ΕΖΕΣ κατά της Ισλανδίας (Υπόθεση E-3/22) 2022/C 114/05

10.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 114/6
            
         
      Προσφυγή που ασκήθηκε στις 28 Ιανουαρίου 2022 από την Εποπτεύουσα Αρχή της ΕΖΕΣ κατά της Ισλανδίας
      (Υπόθεση E-3/22)
      (2022/C 114/05)
      Στις 28 Ιανουαρίου 2022 ασκήθηκε προσφυγή κατά της Ισλανδίας ενώπιον του Δικαστηρίου της ΕΖΕΣ από την Εποπτεύουσα Αρχή της ΕΖΕΣ, εκπροσωπούμενη από τις Ingibjörg-Ólöf Vilhjálmsdóttir, Ewa Gromnicka και Catherine Howdle, υπό την ιδιότητά τους ως αντιπροσώπων της Εποπτεύουσας Αρχής της ΕΖΕΣ, Avenue des Arts 19H, B-1000 Brussels, Βέλγιο.
      Η Εποπτεύουσα Αρχή της ΕΖΕΣ ζητεί από το Δικαστήριο της ΕΖΕΣ να αναγνωρίσει ότι:
      Παραλείποντας να αποτρέψει:
      
                  α)
               
               
                  την άμεση απόρριψη νεκρών ζώων, αποβλήτων σφαγείων της κατηγορίας 3 και αποβλήτων κατ’ οίκον σφαγής σε εγκεκριμένους χώρους υγειονομικής ταφής στην Ισλανδία χωρίς προηγούμενη επεξεργασία, κατά παράβαση του άρθρου 12 στοιχείο γ), του άρθρου 13 στοιχείο γ) και του άρθρου 14 στοιχείο γ) του κανονισμού αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) 1774/2002, όπως τροποποιήθηκε και προσαρμόστηκε στη συμφωνία ΕΟΧ με τις ειδικές και τομεακές προσαρμογές που αναφέρονται στο παράρτημα I της εν λόγω συμφωνίας·
                  και
               
            
                  β)
               
               
                  την επιτόπου ταφή νεκρών ζώων και αποβλήτων κατ’ οίκον σφαγής (συμπεριλαμβανομένων των ειδικών υλικών κινδύνου της κατηγορίας 1) χωρίς να πληρούνται οι προϋποθέσεις των άρθρων 19 ή 20 του κανονισμού αριθ. 1069/2009, κατά παράβαση των άρθρων 12, 13 και 14 του κανονισμού αριθ. 1069/2009,
               
            η Ισλανδία παρέβη τις υποχρεώσεις που υπέχει:
      
                  α)
               
               
                  κατά το άρθρο 4 παράγραφος 3 του κανονισμού 1069/2009, να διατηρεί σύστημα επίσημων ελέγχων προκειμένου να επαληθεύει ότι οι σχετικοί υπεύθυνοι επιχειρήσεων εκπληρώνουν τις απαιτήσεις του κανονισμού αριθ. 1069/2009 σχετικά με την απόρριψη ζωικών υποπροϊόντων·
               
            
                  β)
               
               
                  κατά το άρθρο 4 παράγραφος 4 στοιχείο β) του κανονισμού αριθ. 1069/2009, να διαθέτει στην επικράτειά της κατάλληλο σύστημα για να εξασφαλίζει ότι τα ζωικά υποπροϊόντα απορρίπτονται σύμφωνα με τον κανονισμό αριθ. 1069/2009· και
               
            
                  γ)
               
               
                  κατά το άρθρο 32 παράγραφος 1 του κανονισμού αριθ. 142/2011 της Επιτροπής, της 25ης Φεβρουαρίου 2011, για την εφαρμογή του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την εφαρμογή της οδηγίας 97/78/ΕΚ του Συμβουλίου όσον αφορά ορισμένα δείγματα και τεμάχια που εξαιρούνται από κτηνιατρικούς ελέγχους στα σύνορα οι οποίοι αναφέρονται στην εν λόγω οδηγία, όπως τροποποιήθηκε και προσαρμόστηκε στη Συμφωνία ΕΟΧ με τις ειδικές και τομεακές προσαρμογές που αναφέρονται στο παράρτημα I της εν λόγω συμφωνίας, να λάβει τα αναγκαία μέτρα για τον έλεγχο της συμμόρφωσης των οικείων υπευθύνων επιχειρήσεων με τις υποχρεώσεις τους σχετικά με την απόρριψη ζωικών υποπροϊόντων.
               
            
         Νομικά και πραγματικά περιστατικά και νομική θεμελίωση:
      
      
                  —
               
               
                  Με την παρούσα αίτηση, η Εποπτεύουσα Αρχή της ΕΖΕΣ («ΕΑΕ») ζητεί να αναγνωριστεί ότι η Ισλανδία παρέβη τις υποχρεώσεις που υπέχει δυνάμει της νομοθεσίας του ΕΟΧ όσον αφορά την απόρριψη ζωικών υποπροϊόντων, ιδίως νεκρών ζώων, αποβλήτων σφαγείων και αποβλήτων κατ’ οίκον σφαγής.
               
            
                  —
               
               
                  Οι παραβάσεις που αποτελούν το αντικείμενο της αίτησης ανακαλύφθηκαν κατά τη διάρκεια διερευνητικής αποστολής που πραγματοποίησε η ΕΑΕ τον Σεπτέμβριο του 2013. Παρά την αναγνώριση των ελλείψεων από τις ισλανδικές αρχές, μια περαιτέρω αποστολή της ΕΑΕ που πραγματοποιήθηκε τον Ιούνιο του 2018 και εκτεταμένη αλληλογραφία, που καλύπτει χρονικό διάστημα άνω των εννέα ετών, σχετικά με την πρόθεση της Ισλανδίας να συμμορφωθεί, οι εν λόγω παραβάσεις δεν έχουν ακόμη αποκατασταθεί.
               
            
                  —
               
               
                  Η ΕΑΕ ζητεί να αναγνωριστεί ότι η Ισλανδία, παραλείποντας να αποτρέψει την άμεση απόρριψη νεκρών ζώων, αποβλήτων σφαγείων της κατηγορίας 3 και αποβλήτων κατ’ οίκον σφαγής σε εγκεκριμένους χώρους υγειονομικής ταφής χωρίς προηγούμενη επεξεργασία, καθώς και την επιτόπου ταφή νεκρών ζώων και αποβλήτων κατ’ οίκον σφαγής (συμπεριλαμβανομένων των ειδικών υλικών κινδύνου της κατηγορίας 1), παρέβη τις υποχρεώσεις που υπέχει από τον κανονισμό (ΕΚ) αριθ. 1069/2009 και τον κανονισμό (ΕΕ) αριθ. 142/2011 της Επιτροπής.